વેલ, બાપ-દીકરાની આ અત્યંત જાણીતી વાર્તા છે. આ જ તર્જ પર નૅશનલ અવૉર્ડ વિનર ‘શિપ ઑફ થિસિયસ’ ફેમ આનંદ ગાંધીનું એક ગુજરાતી નાટક છે, બેટા કાગડો. એના પરથી ‘પરિણીતા’ અને ‘મર્દાની’ના સર્જક પ્રદીપ સરકારે મુખ્ય ભૂમિકામાં કાજોલને લઈને બનાવી છે ‘હેલિકૉપ્ટર ઈલા’. વાર્તા અત્યારે પણ વાંચવાની જેટલી મજા આવી એટલી મજા ફિલ્મ જોયા પછી નથી આવતી. નાટક થોડું અલગ હશે. ફિલ્મમાં પ્રેમના અતિરેકના કારણે થતી ગૂંગળામણ ઉપરાંત પુત્રની આસપાસની દુનિયામાં જ ખોવાયેલી રહેતી માતા પોતાને ગમતું ક્યારે કરશે એ સેલ્ફ-ડિસ્કવરી અને મુક્તિની વાત પણ વણી લેવામાં આવી છે, પણ સ્ક્રીનપ્લે તાવ આવી ગયો હોય એવો સુસ્ત અને મંદ છે. નરેશન ફ્લૅટ છે અને વાર્તાનું ફિલ્માંકન જરાય અસરકારક નથી. એના લીધે કાજોલ જેવી અભિનેત્રી અને નૅશનલ અવૉર્ડ વિનર ટૅલન્ટેડ બંગાળી કલાકાર રિદ્ધિ સેન વેડફાયા છે.